তিনি প্রথম গল্পগ্রন্থ উন্মুল বাসনায় সমাজের নিচুতলার শ্রেণির মানুষ যেমন – চোর বা চোরের সহধর্মিণী, ট্রাকড্রাইভার, মুদিদোকানদার, সীমান্তের চোরাকারবারি কিংবা সার্কাস খেলোয়াড়ের মতো মানুষের লিবিডো-তাড়িত আকাঙ্ক্ষা বা বাসনা নিয়ে পরীক্ষা-নিরীক্ষা করেছেন। লেলিহান সাধে এ-প্রবণতা বজায় থাকলেও বিষয় হিসেবে এসেছে মহাজন শ্রেণির নিপীড়ন। ক্ষুধার্ত মানুষের কান্না। শুন হে লখিন্দরে তাঁর রাজনৈতিক সচেতনতা উজ্জ্বলভাবে ফুটে উঠেছে। ধনিকশ্রেণির কাছে গরিবশ্রেণির শোষিত হওয়ার প্রেক্ষাপটকে তিনি যেমন তুলে ধরেছেন, তেমনি সমাজের বিভিন্ন শ্রেণির মানুষের হৃদয়ের আর্তিকেও পৌঁছে দিয়েছেন পাঠকের মনে। সর্বশেষ বই বাবা আপনে যানে এসেছে মধ্যবিত্ত শ্রেণি। লক্ষণীয় যে, শেষ গল্পগ্রন্থে শওকত আলী নিজের উত্তরণকে ঠিক ধরে রাখতে পারেননি। সম্ভবত ক্রমেই গল্প লেখায় তিনি আগ্রহ হারিয়ে ফেলছিলেন, ব্যস্ত হয়ে উঠছিলেন উপন্যাস রচনা নিয়ে।